Malešecy (CS/SN). Hospodarski plan za lěto 2022 z wobjimom 8,5 milionow eurow je Malešanska gmejnska rada na swojim zašłym posedźenju schwaliła. Nimo toho wobzamknychu nowe wustawki wo zarjadniskich kóštach.
Dale zaběrachu so radźićeljo z bywšim dwórnišćowym terenom Malešanskich twaršćiznowych wikow. Tam chce gmejna nowe přemysłowe płoniny wutworić. Radźićeljo su nětko nadawk za prěnje planowanske dźěła we wobjimje nimale 60 000 eurow přepodali. Dalše planowanja za 8 600 eurow chcedźa za škitne naprawy přećiwo wulkej wodźe w Dubrawce a w dźělach Barta zahajić. Nimo toho radźićeljo rozsudźichu, dróhu Při hrodźe w Budyšinku za 158 000 eurow saněrować. W Zuborničce pak předachu ležownosć, na kotrejž maja bydlenja bjez barjerow nastać.
Za nowu wohnjowobornu gratownju w Barće rozdachu radźićeljo dalše twarske nadawki w cyłkownym wobjimje 58 000 eurow. Při tym jedna so wo nutřkowne durje, kachlicarske dźěła, kładźenje špundowanja, molerske dźěła a twar wobłoženja schodow.
szl_Latn szl_Latn szl_Latn